14. Asja materjalidest nähtuvalt sõlmisid pooled järelmaksukaardi kasutamise lepingu hageja tüüptingimustel. Jättes kontrollimata tüüptingimuste kehtivuse, ei taganud ringkonnakohus asja lahendamiseks vajalike oluliste asjaolude väljaselgitamist, rikkudes sellega TsMS §-des 348 ja 351 sätestatut. Kolleegium jääb oma varasema seisukoha juurde, et juhul, kui pooled vaidlevad tüüptingimuste sisu üle, peab kohus kontrollima tüüptingimuste kehtivust ka siis, kui pooled ise ei ole sellele tuginenud (vt Riigikohtu tsiviilkolleegiumi 17. juuni 2008. a otsus tsiviilasjas nr 3-2-1-56-08, p 13).